व्यक्ति कभी भी संस्था, समाज या राष्ट्र का पर्याय नहीं हो सकता। अपने आपको किसी सामूहिक इकाई जितना विराट व महत्त्वपूर्ण दिखलाने की चेष्टा करने वाला व्यक्ति केवल छल या कुटिलता द्वारा ही वैसा कर सकता है। हमें इस कथा की सांकेतिकता पर विचार करना चाहिए कि फाउस्ट ने जब अति मानवीय शक्ति हासिल करना चाहा तो वह अपनी आत्मा को शैतान के हाथों बेचकर ही वैसा कर सका था। केवल नाम की चिन्ता करने वाला व्यक्ति अक्सर औरों की उपलब्धियों को भी अपने ही खाते में डलवाने की चेष्टा करता है और वास्तविक कार्यकर्ताओं को उनके हिस्से के पुरस्कारों व प्रशंसाओं से वंचित करता है। जिन संस्थाओं की उसे गहरी समझ नहीं होती उनका अध्यक्ष और जिन समारोहों से उसका कोई सम्बन्ध नहीं होता उनका मुख्य अतिथि बन कर उनमें हास्यास्पद या दूसरों के लिखे भाषण पढ़ने में भी उसे कोई शर्म महसूस नहीं होती। ऐसा व्यक्ति जब उच्च पद पर आसीन हो जाता है तो कई चालाक लोग उसे काम के बजाय नाम से ही ख़ुश करना शुरू कर देते हैं। अखबारों में आजकल हम आए दिन कितने लोगों के अभिनन्दन विज्ञापन देखते हैं। मीडिया वाले उच्च पदासीन ऐसे व्यक्ति को बराबर सुखिऱ्यों में रखते हैं और यह व्यक्ति भी उन्हीं कामों को प्राथमिकता देता है जिनमें सुखिऱ्यों का विषय बनने की क्षमता हो।